Eesti Turvaettevõtete Liidu juhatuse otsus 19.09.2013

**TEENETERISTI STATUUT**

**I ÜLDSÄTTED**

1.1 Teeneteristi statuudiga kehtestatakse Eesti Turvaettevõtete Liidu teeneteristi (edaspidi teeneterist) andmise ja kandmise, äravõtmise ja tagastamise kord, teeneteristide registreerimine ning vastutus teeneteristi statuudi rikkumise eest.

1.2 Teeneterist on asutatud turvalisus- ja ohutusvaldkonna arendamisel ja tugevdamisel osutatud teenete vääristamiseks ning tunnustamaks panust Eesti Turvaettevõtete Liidu (edaspidi ETEL) arengus. Teeneterist on tänuks abi eest, innustuseks püüdlustes ja autasuks saavutuste eest.

**II TEENETERISTI KIRJELDUS**

2.1 Teeneterist on malta ristil põhinev kujund mõõtudega 40 x 40 mm, muareesiidist lindiga, lindi laius 35 mm. Kullatud alusrist on emailitud valge emailiga, pealmine 20 mm sõõr on kullatud, kirjega Eesti Turvaettevõtete Liit ja sinise kuumemailitud ETEL logoga.

**III TEENETERISTIDE ANDMINE**

**3.1 Teeneteristi kavaler**

3.1.1 Teeneteristi kavaler on isik, kellele on käesolevas statuudis sätestatud korras antud teeneterist. Pärast teeneteristi ära võtmist ei loeta isikut teeneteristi kavaleriks.

3.1.2 Teeneteristi võib anda Eesti kodanikule ja välismaalasele, arvestades käesolevas statuudis sätestatud erisusi.

3.1.3 Teeneteristi võib anda postuumselt.

3.1.4 ETEL juhatuse esimehele annetatakse teeneterist automaatselt peale teise ametiaja lõppemist, kui ta on töötanud ETEL juhatuse esimehena vähemalt kaks valimisperioodi.

3.1.5 Aasta Turvatöötaja tiitli andmisega annetakse teeneterist automaatselt

**3.2 Teeneteristi andmine**

3.2.1 Teeneteristi andmise ettepanek ja otsustamine

* Teeneteristi andmise ettepaneku tegemise õigus on igal ETEL-i liikme määratud esindajal ja ETEL tegevdirektoril.
* Teeneteristi andmise ettepanek peab sisaldama isiku, kelle suhtes ettepanek tehakse, ees- ja perekonnanime, sünniaega või isikukoodi ja teene kirjeldust.
* Teeneteristi antakse isikule vaid üks kord.
* Teeneteristi andmise pädevus on ETEL-i juhatusel, kes vaatab ettepaneku läbi ja otsustab teeneteristi andmise hääletusel. Teeneteristi andmata jätmist ei pea põhjendama.
* Teeneteristide korraline andmine toimub üks kord aastas ETEL-i üldkoosolekul. Erandjuhtudel võib teeneteristi anda ka muul ajal juhatuse otsusel käesolevas statuudis ettenähtud korras.
* Teeneteriste koos tunnistusega annab pidulikult kätte ETEL tegevdirektor või juhatuse poolt volitatud isik.
* Postuumselt antud teeneterist antakse kätte isiku perekonnaliikmele või teisele lähedasele isikule.
* Teeneteristi võib ETEL juhatuse otsusel annetada museaaliks.

**3.3 Teeneteristi tunnistus**

* Teeneteristi juurde kuulub tunnistus, millele kantakse teeneteristi kavaleri ees- ja perekonnanimi, andmise kuupäev ja alus.
* Tunnistus on eestikeelne. Välismaalasele antavale tunnistusele lisatakse ingliskeelne tõlge.
* Tunnistusele kirjutavad alla ETEL juhatuse esimees ja tegevdirektor .

**3.4** **Teeneteristide arvestus**

Teeneteristide andmise otsused fikseeritakse ETEL juhatuse protokollides.

Teeneteristiga tunnustatud isikute arvestust peab ETEL-i büroo.

**3.5 Lindilõige**

Teeneteristi lindilõige on teeneteristi lindiga kaetud 10 mm kõrgune ja 35 mm laiune alus, mis antakse teeneteristi kavalerile koos teeneteristiga.

**3.6 Valmistamise kulu**

* Teeneterist, lindilõige ja tunnistus antakse teeneteristi kavalerile tasuta. Valmistamise ja andmisega seotud kulud kaetakse ETEL eelarvest.
* Teeneteristi duplikaadi, täiendava lindilõike soetab teeneteristi kavaler omal kulul
* Teeneteristi annetamisel museaaliks, teeb kulu katmise otsuse ETEL juhatus

**IV Teeneteristi kandmine**

4.1. Teeneteristi võib kanda üksnes isik, keda on sellega autasustatud ja kellelt ei ole teeneteristi või selle kandmise õigust ära võetud.

4.2 Teeneteristi kantakse originaalis ainult pidulike riiklike, ametkondlike ja perekondlike sündmuste puhul vasakul pool rinnal Eesti Vabariigi riiklike teeneteristide järel enne teiste ametkondade ning välismaa aumärke.

4.3 Teeneteristi kantakse originaalis tumedal ülikonnal või vormiriietuse vasakul hõlmal.

4.4 Naiste pidulikul õhturiietusel kantakse teeneteristi originaalis rinnal vasakul pool.

4.5 Välismaalased võivad kanda teeneteristi vastavalt päritoluriigis kehtivale korrale.

4.6 Teeneteristi kasutamine reklaamtrükistel ja ETEL-i mainet kahjustavates seostes ei ole lubatud.

4.7 Teeneteristiga autasustatud isiku surma korral jääb see mälestuseks tema perekonnale või teistele lähedastele isikutele

**V Teeneteristi äravõtmine ja tagastamine**

5.1 Teeneteristi andnud organ võib teeneteristi ära võtta, kui:

5.1.1 on jõustunud kohtuotsus, millega teeneteristi kavaler mõistetakse süüdi tahtliku kuriteo toime panemises;

5.1.2 teeneteristi kavaleri hilisem käitumine on olnud niivõrd vääritu, et see välistaks talle teeneteristi andmise.

5.2 Isik, kellelt on teeneterist ära võetud, peab teeneteristi, lindilõike ja tunnistuse tagastama ETEL-ile.